Pressekonferenz: Conclusioune vun der onofhängeger Etüd zu de Clusteren an den Altersheemer (13.07.2021)

# Intervenants

* Paulette Lenert, Gesondheetsministesch
* Corinne Cahen, Ministesch fir Famill an Integratioun a fir d‘Groussregioun
* Journalisten

# Sprooch

* Lëtzebuergesch

# Transcript

[Corinne Cahen]

Jo, schéine gudden Owend zu enger bësse méi ongewéinlecher Zäit fir eng Pressekonferenz.

Mir komme grad aus der Chamber.

Mir wollten am Fong d'Pressekonferenz éischter am Dag maachen, mee do koum den Avis vum Staatsrot iwwert d'Covid-Gesetz an sou wéi dat och presséiert, ass dunn d'Santéskommissioun mat der Gesondheetsministesch zesumme komm an do hu mer d'Pressekonferenz op elo nom Chamber no der Chamber-Debatt nach eng Kéier higeluecht.

Bon, mir hunn haut an der Chamber, souwuel d'Paulette Lenert, wéi och ech selwer, eng Kéier gesot wat mer als 1. Léieren zéien aus dem Waringo-Rapport a Waringo plus all déi Leit, déi Experten, déi do dra waren.

Mir hunn dee Rapport ganz seriö gelies an do sinn och ganz vill oder fir ze soen, ganz, ganz konstruktiv Kriticken dran.

Et si Punkten, déi natierlech hätte kënnen aneschters gemaach ginn.

Ech erënneren do un den Entête-Pabeier, dee kee war, z.B., mee et sinn awer keng fundamental Kriticken dran, mee awer Saachen, Ureegungen, wéi mer Saache besser kënne maachen trotzdeem an Zukunft an do hunn ech de Mëtteg an der Deklaratioun bei den Deputéierten, hunn ech hinnen erkläert, wat ech wéi an Zukunft wéilt besser maachen, dass mer am Moment amgaange sinn um Projet de loi iwwert d'ASFT-Gesetz ze schaffen.

Dat ass schonn deposéiert, dat ass scho beim Staatsrot.

Mir sinn nach amgaangen Amendementer ze maachen, wou mer ënnert anerem z.B.en Ethik-Kommitee wëllen aféiere fir dass eben och ëmmer gekuckt gëtt par Rapport zu deem wat d'CCDH am Fong gesot huet, no där 1. resp. 2. Well, dass mer awer och mussen no de Fräiheete vun de Leit kucken.

Mir wëllen eng Kommissioun, wou mer déi Kritik och wierklech ophuelen aus dem Rapport vum Här Waringo, dass d'Santé, d'Sécurité sociale an d'Famille méi no zesumme schaffen, wann et ëm de Beräich vun den eelere Leit geet.

Et ass esou, dass am Rapport natierlech ganz vill vun der Santé a vun der Famille geschwat gëtt.

Et duerf een awer net vergiessen, dass d'Sécurité sociale och e ganz wichtegen Acteur ass an e ganz wichtege Partner fir ons alleguerten, well d'Haiser finanzéieren sech nun e Mol iwwert d'Assurance dépendance an iwwert de Pensiounspräis.

Voilà, ech kann do gären nach méi Prezisiounen dozou ginn, mee ech huelen, dass der d'Debatten haut an der Chamber all gelauschtert hutt.

Ech wëll elo net nach eng Kéier déi hallef Stonn do widderhuelen.

Ech mengen et wier besser, mir géingen ons disponibel hale fir op Är Froen z'äntweren, well ech mengen dat war elo e laange Mëtteg a mir hunn am Fong alles gesot an dofir mengen ech wär et besser, mir kéinten elo op Froen äntweren.

Wat ... Paulette?

[Paulette Lenert]

Jo, ech ka mech deem uschléissen.

Mir hunn dee Rapport gëschter kritt, sou wéi d'Chamber en och kritt huet, wéi d'Press en och kritt huet an d'Iwwerleeung haut ass natierlech fir Iech och Ried an Äntwert ze stoen.

Ech sinn iwwerzeegt, dass Dir genau sou wéi och d'Deputéierten eng Rei Froen hutt, zousätzlech zu deem Rapport, un eis.

Mir hunn ons Deklaratioun de Mëtteg dozou gemaach.

Et ass eng ganz wäertvoll Grondlag, dëse Rapport, fir wierklech d'Kris opzeschaffen, awer ganz spezifesch Fokus op dat wat et ausgeléist hat, eng Situatioun an engem Altersheem.

Mir hunn fir eisen Deel dorausser eng ganz Rei Léiere mat op de Wee geholl.

Och Erklärunge ginn.

Et ass Villes villäicht net ëmmer esou verstane ginn, wéi et geduecht war.

Et gëtt vill geschwat vun engem engem Plang, ënner anerem fir d'Alters- a Fleegeheemer.

Mir hunn elo net e spezifeschen dediéierte Plang gehat awer eng ganz Rei Strategien, déi alleguerten och een Deel haten, deen dës Haiser concernéiert an dat vun der vun der Teststrategie, déi mer haten, iwwert d'Präventioun, déi mer lafend haten, mat enger Kontaktstell bei eisem Ministère, déi assuréiert war vu Leit aus der Inspection sanitaire, mee och vum Familljeministère.

Dat duerch déi ganz Kris bis eriwwer an d'Impfstrategie an och d'Testobligatioun mat dem CovidCheck.

D.h. dat sinn alles un sech strategesch Bausteng vun der Regierung, déi déi sech um Terrain erëmfannen an den Alters- a Fleegeheemer.

Dat hu mer nach eng Kéier och däitlech gemaach. Ech mengen et ass ... et geet haut och virun allem dorëms Är Froen nach entgéint ze huelen.

Et ass en en décke Rapport.

Relativ detailléierten Inhalt dran an ech sinn iwwerzeegt, dass Dir och do nach Zousazfroen un eis hutt.

Ech géif dofir och proposéieren, dass mer esou verfueren, dass mer op Är Froen aginn.

Dat war am Fong de Sënn an Zweck dovunner.

Et ass vill iwwert dëse Rapport geschwat ginn.

Gëschter schonn. Haut am Laf vum Dag an dat ass natierlech och wichteg hei ze setzen an Iech och Ried an Äntwert ze ginn.

[Journalist]

Dir hutt et gesot, Dir wëllt Léieren aus där Etüd zéien.

Wann een se elo genau liest, da sinn awer nach vill Punkten ongekläert oder Froen oppen, zemools déi Fro, ech mengen "Um Lauterbann" gouf méi an der Déift behandelt, mee, Dir hutt et selwer gesot, dass verschidde Clustere méi grouss waren.

Gëtt et do ... wäert et do weider Etüde ginn, dass dat opgeschafft gëtt wat do d'Grënn waren, wat d'Problemer waren?

An den 2. Deel vun der Fro war: bei deenen anere Cluster, grousse Clusteren, gëtt et do iergendwéi eng gemeinsam e gemeinsame Grond, eng gemeinsam Léier, déi een do raus gezunn huet?

Wat do villäicht Problemer waren.

Ech mengen "Um Lauterbann" war e jo ganz spezifeschen Fall an ech huelen un, dass déi aner e bëssen aneschters gelagert waren?

[Paulette Lenert]

Also jo an nee. Mir hunn reegelméisseg Clusteren.

Ech mengen Dir gesitt d'Zuele vun de Neiinfektioune säit 15 Méint, 16 Méint mëttlerweil, reegelméisseg an Dir kritt och am Pressebriefing ëmmer Detailer, wou mer eben erausschielen aus eisen Aarbechten, wou d'Leit sech ustiechen, wat déi Haaptcause sinn.

Dir musst Iech dat esou virstellen: hei war elo natierlech de Fokus op engem Altersheem, mee déi Aarbecht, déi eis Leit maachen an der Inspection sanitaire, déi besteet doranner iwwert de Wee vun eisem Tracing, dee mer jo nach ëmmer wierklech ganz perséinlech och maachen, wou gekuckt gëtt e Maximum un Informatiounen eraus ze zéie fir ze verstoen, wou huet d'Persoun sech ugestach, wéi ass de Virus weidergaangen.

Dat ass am Fong geholl eis dagdeeglech Aarbecht fir iwwerall do, wou Neiinfektioune sinn, e Maximum un Informatiounen ze kréie fir ze verstoe wou et gaangen ass.

Dorausser komme mer da mat deene Konklusiounen, déi mer wëchentlech zéien, wou mer an ech mengen Dir wësst dat ganz gutt, Dir sidd oft dobäi, et ass nun eben e Mol sou, dass an engem groussen Deel vun de Fäll net bis an de leschten Detail kënnt.

Elo hu mer de Séquençage natierlech dobäi.

Mir sequenzéiere vill hei zu Lëtzebuerg an dat ass een Zousazoutil, dee mer hunn fir der Souche vum Virus e bësselche méi no ze goen.

Dat huet z.B. hei elo bei "Lauterbann" eis erlaabt, ... et ass hei och veranschaulecht ginn, well eben de Scheinwerfer drop gesat ginn ass, dass een erkenne kann, dass verschidde Souchen ënnerwee sinn asw.

Dat ass un sech eis technesch normal Aarbecht, déi mir maache ronderëm d'Clusteren an hu mer dann och d'Erklärunge ginn.

Mir haten elo rezent e ganz gutt Beispill: iwwer Nationalfeierdag ass et z.B. relativ offensichtlech gehat.

Do hate mer en aneren Hit parat mat den Causen, déi mer konnten ausmaachen.

Do ass et relativ offensichtlech vun deem wat d'Leit eis gezielt hunn, dass se eben ënnerwee waren, deels op Iessen eben, bei grousse Rassemblementer, wou d'Reegelen net wierklech observéiert gi sinn.

Mee och do kënnt ee Punkt, wou een an der Onméiglechkeet ass, well ebe vill Méiglechkeete sinn.

Wann Leit eng 20 Kontakter hunn iwwer 1-2 Deeg gestreet, ass et net méiglech aus epidemiologescher Siicht genau auszemaache wéi een dann elo dee war, deen et weiderginn huet.

Mir kënnen gewësse Weeër nozeechnen iwwert de Séquençage: wann een elo eng seele Variant huet, da kann een effektiv dorausser leeden, dass et déi ass, déi weidergaangen ass. Dofir war och hei Lauterbann eng dominant.

Mee dat sinn d'Limitten, d'Méiglechkeeten an och d'Limitte vun eiser Aarbecht.

Ech hunn do d'Vertrauen, dass eis Experte ganz vill maachen.

Mir hunn vill Moyene. Mir sequenzéiere bspw. vill, vill méi, wéi aner Länner.

D.h. mir hunn do eng relativ gutt Vue an och vill Leit drop schaffen.

Ech mengen net, dass mer eis et ass wuel kritiséiert ginn, dass haut och gesot ginn, do kéint een nach vill méi eraus zéien.

Dat ass net dat wat mir vun eisen Epidemiologe gesot kréien.

Mir kommen do op natierlech Limitten an dat ass net eng Saach vun Moyenen.

Mir kombinéieren et mam Séquençage an da komme mer do, wou mer hikommen, an sou wäit ech dat verstinn, op allefall vu menge Leit aus, sinn dat déi Limitten, déi och an deenen anere Länner sinn.

Do fënnt een net vill méi Detailléiertes an elo vun eiser Säit aus och elo net geplangt nach weider dorobber ze schaffen.

Ech hunn awer déi Demande héieren.

Ech wäert dat och nach eng Kéier mat menge Leit duerchschwätze fir mech do nach eng Kéier ze vergewësseren.

Ech hunn gëschter an der Presentatioun an och an deem wat ech aus dem Rapport eraus gelies hunn net gesinn, dat dat elo eng Fro vu Moyene wär, dass wann ee géif méi Moyene drasetzen, dass ee géif méi Detail kritt.

Et war éischter, mengem Verständnis no, de Constat: Voilà, dat do ass wat mer wëssen.

Mir wëssen et sinn e puer Entréeën.

Mir wëssen och, dass se virun deem ominéisen Impfdag erakomm sinn, déi Viren.

Mee de genauen Detail, hunn ech de Rapport verstanen, wéi wann dee net novollzéibar wär.

Mee ech wäert dat awer nach eng Kéier, selbstverständlech nach eng Kéier mat menge Leit och hannerfroen ob mer do kënnen eng Couche bäileeën.

Wäerte mer dat maachen.

Mee ech sinn eigentlech ganz zouversiichtlech, dass mer do gutt opgestallt sinn an dass mer och déi Experten, déi bei eis an der Verantwortung sinn, hir Aarbecht seriö maachen an dat si Leit vum Fach.

Ech kann do déi Kriticken op allefall sou "à chaud" net gëlle loossen, déi komm sinn, wéi wann se hir Aarbecht, hir fachlech Aarbecht, do net wierklech géifen zu Enn féieren.

[Journalist]

Dann villäicht nach zousätzlech dozou zu de Weeër, wéi de Virus sech da verbreet huet.

Wann ee kuckt, déi Recommandatioun wat d'Masken ugeet an den Altersheemer, ech mengen do war eng 1. Abrëll/Mee 2020 an do steet am Fong dran, dass keng generell Flicht besteet fir eng FFP2-Mask am deeglechen Ëmgang, wann net ee Verdacht oder eng Covid-Infektioun virläit.

Bon, do war nach e gewësse Probleem fir Multi-Masken ze kréien.

Mee bis haut gëllt dat am Fong an do kéint een sech jo d'Fro stellen, ob dat net ee Punkt wier, well et ass jo och kloer ginn an der Hierschtwell, dass do d'Personal vum Personal oft Clusteren ausgaange sinn, also an enger ganzer Rei Fäll.

Ass dat Eppes wat e kann envisagéieren?

An dann nach eng Fro dozou, also an deem Kontext, mat de Schnelltester.

Do war déi Recommandatioun am Dezember 2020, Ufank Dezember, déi verdeelt goufen.

Dann am Abrëll gouf nach eng Kéier dann dat nach méi schaarf formuléiert.

Wat ass där Tëschenzäit geschitt?

Hunn all d'Altersheemer do Visiteure getest?

War dat eng Empfeelung?

War dat méi staark?

Wat ass do geschitt?

Well dat geet weder aus dem Rapport, nach, menger Erkenntnis no, aus anere Quellen ervir, wat do tatsächlech geschitt ass.

Meng Informatioune sinn, dass déi Tester do louchen an net net oft zum Asaz koumen.

[Paulette Lenert]

Also dat Eent ass dat an der Praxis geschitt ass.

Ech kann Iech vum Kader, déi 2 Froe beäntwerten.

Dir schwätzt d'Masken un - do gëtt et méi eng rezent Recommandatioun, wéi déi déi Dir elo erwäänt.

Ech kann Iech elo den Datum net auswenneg soen.

Mir hunn eng generell Recommandatioun fir de "Port de masque" aktualiséiert gehat, op allefall no deem Datum, wou Dir elo erwäänt hutt.

Ech muss dat awer iwwerpréiwen, mee ech hunn se relativ kloer virun Aen an do ass eben och den de Gebrauch vun der FFP2-Mask méi dran thematiséiert, wou mer wierklech soen a wéi enge Fäll, dass deen indiquéiert ass, wann een z.B. bei ganz vulnerabel Leit geet asw., an sou Situatiounen.

D.h. mir hunn effektiv vum Ufank vun der Pandemie, mir hunn eng Evolutioun gehat an eiser Politik ronderëm d'Masken.

Déi hu mer och ëmmer adaptéiert un déi Virgaben, déi mer op europäeschem Plang kritt hunn. Déi hunn och evoluéiert.

Ech mengen dat ass gewosst.

Do ass eng Evolutioun gewiescht.

An effektiv hu mer déi adaptéiert awer um Wee vu Recommandatioune mat wierklech och Beispiller vu spezifesche Situatiounen, wou een déi wou dat eben de besser Schutz ass.

Mir hu keng verflichtend, dat ass richteg.

Mee et ass a verschiddene Servicer ass dat de mise an ech denken, datt déi Recommandatiounen och an deem Sënn grad bei deene Professionellen an den Alters- a Fleegeheemer an an de Spideeler absolut verständlech sinn.

Si waren "à destination de tous", also och fir de "Grand Public".

Et ass och e "Composant" dran, wou mer de Leit selwer Recommandatioune mat op de Wee ginn hunn fir eben déi Masken do ze benotzen.

Ech mengen et ass ee vun de Kritikpunkten, et si ganz vill Saachen, déi en Place ware vu Recommandatiounen.

Dat ass eng eng enorm Mass un Texter a sécherlech muss een sech réckbléckend d'Fro stellen: Hätt een dat net nach méi ëmmer erëm missten opwiermen.

Mir hunn Campagnen ëmmer aktualiséiert ronderëm dat wat grad aktuell war.

De Rappell vun de Geste-barrièrë probéiert ze maachen, sou gutt et geet, mee effektiv réckbléckend mengen ech ass et e bëssen eng Illusioun, datt jiddwereen ëmmer iwwerall um leschte Stand war vun allem wat bei eis um Site ass.

Par contre ginn ech awer dovunner aus, dat grad an dee professionelle Kontexter, dat awer wierklech suivéiert ginn ass, well jo och Medezinner an deenen Haiser sinn, Hygiènisten.

An da fir op d'Schnelltester ze kommen, wanns de erlaabs, just eng Kéier den Historique, wéi ass dat ugaangen?

Ma mir sinn ab Oktober, den 28. Oktober, krute mer vun der ECDC, vun der europäescher Agence, 1. Angabe mat Krittären, wéini e Schnelltest, wat dee muss vun Charakteristiken hunn fir fiabel ze sinn um Niveau vu senger Sensibilitéit, vu senger Sensitivitéit, dat sinn technesch Maßgaben.

Mee déi sinn am Fong eréischt Enn Oktober komm vu Bréissel.

Et ass och ongeféier zu deem Zäitpunkt, wou d'Produktioun ugelaf ass mat Schnelltester, déi och de C1-Marquage, d.h. dat wat se mussen hunn fir kënnen um europäesche Maart verkaf ze ginn.

Wou dat bis gi war, hu mer der och kaf.

Relativ vill - ech mengen eng hallef Millioun hate mer direkt kaf.

Dir erënnert Iech villäicht, dass och dat a Fro gestallt ginn ass, well mer do relativ schnell waren a wierklech bëssen och spekuléiert hunn, dass déi géifen zougelooss ginn, mee et huet awer dozou geféiert, dass mir der haten, éischter wéi anerer.

Déi hu mer dann "à disposition" ginn, och un Alters- a Fleegeheemer, "au fur et à mesure" am Dezember an dat Ganzt, begleet vun enger Recommandatioun erëm eng Kéier vum Direkter vun der Santé vum 10. November.

Et ass eng Recommandatioun vum 10. November, wou mer ganz kloer zu deenen Schnelltester, déi deemools op de Maart komm sinn.

Dat sinn déi 1., déi wierklech konnten och benotzt ginn.

Wéi déi sollten agesat ginn an do waren ënner anerem och Recommandatiounen am Alters- a Fleegeberäich och ausgeliwwert ginn.

Frot mech awer elo net déi ganz Comptabilitéit auswenneg.

Mir hunn dat alles, déi Donnéeën. Mir sinn "au fur et à mesure", wann nogefrot ginn ass komm.

Ech mengen et ass ënnerschiddlech agesat ginn.

D'Madamm Cahen ka villäicht dorobber agoen.

Ech mengen do war am Ufank och nach eng gewësse Méfiance mat deenen Tester.

Et huet een e Mol misste sensibiliséieren, datt se gebraucht ginn.

Et brauch ee speziellt Personal.

Ech kann elo vun mir aus net soen, wéi se ëmgesat ... ech ka just soen, dass mer Liwwerungen eraus ginn hunn, ëmmer erëm. Verschiddener méi, verschiddener anerer.

An dann eben, fir just nach ofzeschléissen, duerno elo, déi grouss Demarchë mat deenen neie Modeller och vu Schnelltester, déi Quantitéite kennt der.

Ech mengen dat brauch ech net ze widderhuelen.

Déi sinn am grousse Stil jo eraus gaangen an d'Education nationale, an d'Betriber, an d'Alters- a Fleegeheemer, an d'Klinicken, bref, iwwerall e wéineg.

[Corinne Cahen]

Villäicht just komplementär: also et gëtt schonn een Ënnerscheed tëschent deenen 1. an deenen 2. déi der genannt hutt, well déi 1. waren Schnelltester, déi hunn awer vun engem "Professionnel de santé" musse gemaach ginn an do waren och a verschiddenen Haiser éischter organisatoresch Problemer, resp.si haten och alleguerte vun der Regierung PCR-Code kritt fir d'Visiteuren, dass déi och mat engem PCR-Code ëmmer konnten an den LST fueren an dat ass dee Moment awer och nach deelweis als vill méi sécher ugesi ginn. Dat ass jo am Fong och e bësselche méi sécher.

D.h. dass ganz vill där, där Coden och verdeelt gi sinn. Net nëmmen un d'Personal, mee och un d'Visiteuren, d.h. wann een ee wollt besichen, am Alters- oder Fleegeheem, da konnt een sech sou e Code froen.

Et konnt een an den LST goen an dann mat méi grousser Sécherheet negativ getest an d'Alters- oder Fleegeheem goen. Déi aner Etapp, dat ass natierlech déi vun de Selbsttester, d.h. dat sinn déi, déi ech eleng ka maachen.

Dat war natierlech dunn awer e Stéck méi einfach och.

Dat hat och e bëssen evoluéiert nach dat Ganzt an an ech mengen dat ass massiv agesat ginn elo bis dass den 3G komm ass an si ginn och nach weider agesat bei deenen, déi sech nach net impfe gelooss hunn, d.h. déi funktionéieren extrem gutt.

Déi aner, wéi gesot, do haten d'Leit éischter léiwer nach de PCR-Code, mee se sinn awer och massiv vun eis verdeelt ginn am Secteur a se sinn och benotzt ginn, mee villäicht nach net esou massiv wéi d'Selbsttester elo benotzt ginn.

[Journalist]

Okay, Merci.

[Journalist]

Villäicht nach eng Kéier am Resumé: Wat hutt Dir wëlles kuerzfristeg, mëttelfristeg, laangfristeg anescht, resp. besser ze maachen, wat d'Strukturen fir eeler Leit ugeet op Basis vun der Etüd vum Här Waringo?

[Corinne Cahen]

Jo, also mir hunn ... ech hunn haut e ganz groussen Ëmschlag gemaach an der Chamber.

Natierlech huele mir ons immens zu Häerz, wat den Här Waringo a seng Experten gesot hunn a mir wäerten natierlech kucken och an der Kommunikatioun einfach besser ze ginn, well dat schéngt jo awer e groussen "Point faible" vun eis ze sinn, notamment vun der Famille, mee och am Allgemengen, wéi mer kommunizéieren oder dass mer méi Rappeller och musse schécken.

Et muss een awer soen, dass all déi Recommandatiounen an Ordonnancen, déi eraus gaange sinn, sief dat vun der Direction de la santé oder vum Familljeministère oder dem Santésministère, déi sinn awer zu all Moment ëmmer applizéiert ginn.

Et war ni keng Recommandatioun do, mee mir sollten awer schonn aus deem Rapport och Léieren zéien a kucken, dass mer besser ginn an der Kommunikatioun.

Dann hunn ech Iech gesot, hu mer e Gesetzprojet, dee souwisou schonn deposéiert ass.

Ech ginn Iech do dann e bësse méi Detailer nach, well ech mengen dass dat awer och eng vun de Léieren aus der Pandemie an och vum Rapport ass, déi mer zéien.

Ech hunn elo virdru scho vum Ethikkommitee geschwat, dee mer en place setzen eben, wou mer eben déi Missiounen an de Fonctionnement wëlle preziséiere fir dass déi ethesch Froe kënnen gekläert ginn zu all Moment.

Dann hu mer am "Projet de loi" och d'Evaluatioun vun der Qualitéit virgesinn.

Dat ass och e Punkt am Rapport vum Här Waringo.

D'Haiser ... Mir wollte schonn Ugangs, am "Projet de loi" e Qualitéitsmanagementsystem.

Mee mir haten awer gesot d'Haiser kéinten sech e selwer eraussichen, well se schaffen net all mat deem selwechten.

Elo ass d'Fro opgeworf ginn awer am Rapport, ob se net all dee nämmlechte missten hu fir dass ee besser vergläichen och kéint tëschent den Haiser.

Dat ass z.B. eng Fro, déi mer mussen diskutéieren. Et ass och eng Fro, déi ech de Mëtteg an der Chamber gestallt hunn, awer keng Äntwert bis elo nach krut.

Dann referéieren ech op eng "Proposition de loi", déi mer erakruten iwwert d'Aféiere vu Referenten am Beräich vun de "Règles d'hygiène et sanitaires".

Dat steet am Moment an der Ordonnance vum Direkter vun der Santé, wëlle mer domat an d'Gesetz huelen.

Dann och d'Integratioun an de "Projet d'établissement" vum Gestionnaire vun de Reegele fir Hygiène an de Reegele fir d'Preventioun an d'Lutte géint d'Infektiounen.

Ech mengen do hu mer jo lo wierklech grouss Léiere gezunn aus der Pandemie, dass mer do wierklech musse vill méi professionell ons an den Haiser opsetzen.

Dann e Mediateur, dee mer wëllen aféiere fir dass d'Reklamatioune vum Terrain och kënnen traitéiert ginn.

Mee och e Mediateur deen eben néideg Informatioune ka ginn an eventuell Litigen tëschent den Acteure ka klären.

Dann hunn ech proposéiert, an dat ass och an enger Motioun gefrot ginn elo grad, fir eng "Commission permanente" anzesetzen.

Den Här Waringo a seng Kommissioun hu jo den Denkustouss gehat fir ze soen, wie soll d'Tutelle hunn?

Bon, dat ass natierlech eng Regierungsdecisioun, ass ëmmer wann d'Regierung gebilt gëtt, gëtt natierlech iwwert d'Tutelle och geschwat, resp. wat wéi ee Beräich bei wéi ee Ministère kennt.

Ech mengen do ass bei all Regierungsbildung ginn do Saache geännert an ech mengen dat ass eng Diskussioun, déi een breet muss féieren, well effektiv ass d'Famille, huet am Moment d'Tutelle, wann et natierlech ëm d'Santé geet, ass de Santésministère resp. d'"Direction de la santé", extrem gefuerdert an een deen awer ganz vergiess gëtt, och am Rapport, dat ass d'"Assurance dépendance", d.h. d'"Sécurité sociale", well d'Haiser, déi finanzéieren sech just iwwert de Pensiounspräis an iwwert d'"Assurance dépendance" an do ass d'"Assurance dépendance" natierlech och e groussen Acteur an dofir wëlle mer sou eng "Commission permanente" sou séier wéi méiglech schafen.

Mir wollten dat am Fong iwwert d'Gesetz maachen, mee mir si gefrot fir dat elo méi séier ze maachen eventuell am, net nächsten, well deen ass elo dës Woch, mee iwwernächste Covid-Text fir dat dann ze maachen, wou och Leit aus dem Secteur sollen dra sinn fir eben do méi zesummen ze schaffen.

Voilà. D.h. dat ass z.B. ... dat sinn z.B. elo net nëmme Léieren, mee ganz konkret Äntwerten, déi mer elo am Fong geholl 36 Stonnen no der Präsentatioun vum Rapport schonn direkt wëlle liwweren an da wäerte mer de Rapport natierlech och nach eng Kéier e bësse méi an der Déift studéiere fir do och déi richteg Konklusioune kënnen ze zéien.

Dir hutt Ugangs déi Probleemer an der Kommunikatioun ugeschwat.

Sinn do Saachen, déi Iech virdru scho bewosst waren oder war d'Publikatioun vun der Etüd vum Här Waringo néideg, datt dat Iech bewosst ginn ass?

Also d'Etüd war néideg, datt dat bewosst ginn ass, well d'Recommandatiounen, dat huet den Här Waringo och gëschter gesot, an et steet och am Rapport, déi sinn zu all Moment ëmmer ëmgesat ginn um Terrain.

Sou dass déi Leit natierlech och Bescheed wossten.

Si wossten ëmmer wat en Vigueur war.

D.h. och z.B. de Stufeplang, dee nach ëmmer en Vigueur ass: wéi grouss d'Haus op ass fir d'Visitten, jee no deem, ob Covid-Fäll am Haus sinn oder net.

D.h. dat alles ass am Fong am Secteur gewosst, mee et schéngt esou ze sinn, dass mer villäicht awer och méi groussraimeg kommunizéiere musse wat ëmmer och an den Haiser en Vigueur ass, mee an den Haiser ass dat awer zu all Moment gewosst gewiescht, well dat steet och esou am Rapport, dass d'Recommandatiounen an d'Ordonnancen och zu all Moment respektéiert an ëmgesat gi sinn.

[Journalist]

Dir hutt zum Schluss vun der Debatt net méi selwer Stellung geholl.

Firwat net?

A wat behaalt Dir vun där Debatt de Mëtteg zeréck?

[Corinne Cahen]

Ech hunn net méi Stellung geholl, well 1. e Mol hunn ech lauter Proposë gemaach an et ass keen dorop agaangen, 2. huet en Deputéierte vun der Oppositioun eis gesot, dass gëschter Mëtteg, wou se de Rapport jo dann nach net gelies haten, sech schonn zesummegesat hunn fir meng Demissioun ze froen.

Ech mengen da brauch een iwwer näischt méi ze diskutéieren, well da geet et iwwerhaapt net ëm de Rapport.

Da gefält deen hinne warscheinlech och net esou, wéi en ausgefall ass.

Da geet et net méi ëm de Rapport, da geet et just ëm d'"Politique politicienne" an ech géing hei gär profitéiere fir Eppes ze soen: Ech sinn net ganz jonk an d'Politik gaangen.

Ech sinn elo net zanter éiweg dobäi, mee meng Motivatioun fir an d'Politik ze goen, dat war fir Saachen gutt a besser ze maachen, fir Saachen unzepaken, fir mech z'engagéieren a fir mech anzesetzen.

Dat war net fir en anere schlecht ze maachen an et war einfach well aus eegenem Engagement dat wollt maachen a wat am Moment hei geschitt, dat ass "Politique politicienne" an ech muss soen, dass dat mech an do dinn ech ganz kuerz eng aner Kap un als Parteipresidentin, wierklech erschreckt, well ech froe mech: wann op deem doten Toun matenee geschwat gëtt an op déi doten Aart a Weis Politik gemaach gëtt, da froen ech mech wierklech, wien an Zukunft nach, egal bei wéi enger Partei, Loscht huet Kandidat op enger Lëscht ze sinn an aktiv Politik ze maachen.

Dat ass awer schonn hefteg, wat do geschitt ass, virun allem, wou gesot ginn ass: mir hunn de Rapport mol net gelies, mir hunn ... den Här Waringo huet gëschter Moie ganz kloer gesot, et kann ee keng Scholdzouweisung maachen.

Voilà. Dat ass awer d'Conclusioun, dass jiddwereen sou gutt e konnt an sou gutt wéi méiglech geschafft huet an dann huet en ebe verschidde Saachen ze bemängelen, déi mer jo och elo grad opgegraff hunn.

Mee voilà, d.h. et war iwwerhaapt keng dat war iwwerhaapt net de Sënn an den Zweck vun der Oppositioun fir ze waarden op dee Rapport.

Dat war hinnen egal.

Si wollte just "Politique politicienne" maachen an ech muss soen, dass dat mir immens Leed deet, well ech fannen, dass d'Land Politiker verdéngt huet, déi sech ëm Saache streiden, ëm Aart a Weisen, et muss een net ëmmer enger Meenung sinn, dat ass normal, dass een net ëmmer enger Meenung ass, mee et soll een ëmmer de Ball spillen an net Fra oder de Mann an an dësem Fall ass dat einfach esou däitlech, dass et aneschters ass an dat mécht mech am Fong traureg.

[Journalist]

Wat bedeit dat, wat der grad beschriwwen hutt, fir déi nächst 2 Joer?

[Corinne Cahen]

Näischt.

Ech mengen, souwäit ech mech elo erënnere ka vu virun enger hallwer Stonn, huet d'Majoritéit vun den Deputéierte géint déi Motioun gestëmmt an wat dat bedeit fir déi nächst 2 Joer weess ech net.

Dat wat ech weess, dat ass, dass ech all Dag zesumme mat menge Regierungskolleegen, zesumme mat de Mataarbechter am Familljeministère, am Integratiounsministère an am Groussregiounsministère, meng Aarbecht mat beschtem Wëssen a Gewësse maachen.

Do sinn immens vill engagéiert Leit, doduerch, dass Leit mäi Kapp froen, froen se jo och ... kritiséieren se och d'Aarbecht vun immens ville Leit um Terrain, vun immens ville Leit an de Ministèren an an den Administratiounen, déi extrem vill geschafft hunn an ech mengen d'Madamm Lenert huet et grad an der Chamber gesot, do si Leit, déi si wierklech am "Burnout", déi sinn do si Leit, déi ware 7/7 Deeg ëmmer disponibel.

Mir iwwregens och, wëll ech eng Kéier soen, ne.

Ech brauch jo kengem ze soen, wéi vill d'Gesondheetsministesch dat lescht 1 1/2 Joer geschafft huet.

Dat gëllt fir d'ganz Regierung.

D'Disponibilitéit, kucken z'aviséieren, well dacks d'Informatioune vun haut eng aner ass, wéi déi vu gëschter.

Mir hu mat engem Virus ze dinn, dee mer net kannt hunn.

D.h. wat heescht dat doten?

Ma d.h., dass ech elo nach méi motivéiert si fir meng Aarbecht gutt ze maachen a fir d'Land do ze sinn a fir d'Leit ze schaffen.

[Journalist]

Dann eng Fro nach fir d'Madamm Lenert.

A Frankräich gouf elo eng Vaccinatiounsflicht fir d'Gesondheetspersonal ugekënnegt.

Wéi gesäit et hei am Land aus? Dir hutt de Mëtteg an der Chamber Diskussiounen doriwwer ugekënnegt.

Wéini ass do mat Entscheedungen ze rechnen?

[Paulette Lenert]

Et ass eng Diskussioun, déi an Europa ugefaange gëtt.

Déi wéinegste Länner hunn dat "en place" nach an Europa. Italien ass déi dat bis elo duerchgesat hunn iwwert een "Décret-loi".

Bei deenen aneren, déi et annoncéiert hunn, steet déi parlamentaresch Debatt nach un an déi wäert villschichteg ginn.

An och hei musse mer eis dat doten ... et ass ee Sujet, dee mer suivéieren, scho säit Méint effektiv. En ass villschichteg.

Nach sinn ech perséinlech op allefall der Iwwerzeegung, dass ee mat enger Flicht net Angscht entgéinthëlt.

Déi Leit, déi sech an enger 1. Phas net impfe gelooss hunn, haten Ängschten.

A wa Leit Ängschten hunn, mengen ech, déi niert ee just, wann ee mat enger Flicht hannendru kënnt.

Also ech verstinn awer absolut den Enjeu.

Mir sinn iwwerzeegt, dass mer mat der Campagne, déi mer lafen hunn, dach nach Eppes wäerten erreechen.

Mir hu gesinn, dass ganz vill Leit ech nodréiglech agedroen hunn am Ufank.

Effektiv war net de grousse Rush an de Gesondheets- a Fleegeberuffer. Et muss een awer e wëssen, dass mer och do mat jonke Leit ze dinn hunn, mat ganz ville Fraen.

Si haten Angscht.

Si waren déi éischt déi dru komm sinn.

A mir gesinn, dass awer elo op deene Lëschten, déi op sinn, wou d'Leit och de Choix vum Vaccin hunn, dass dach awer nach vill Leit nodréiglech kommen.

Ech mengen och ...

Elo mam Ustieg vun de Neiinfektioune verstinn d'Leit ëm wat et hei geet an ech sinn, perséinlech, - et ass meng perséinlech Meenungnet iwwerzeegt, dass ee mat Drock Angscht hëlt, "au contraire".

Dir hutt Länner, wou dat doten ... z.B. an England ass eigentlech schonn eng ganz grouss Adhesioun op allefall an de Klinicken an am National Health Service, fir sech impfen ze loossen.

Et ass awer och keng Flicht, et ass eng Kultur, déi ee lues a lues muss fërderen.

Ech huelen op allefall mat op de Wee aus dëser Kris eraus als Gesondheetsministesch, dass een d'Thema "Impfen" wierklech muss méi breet ënnert d'Leit bréngen, dass een do wierklech Leit opkläert, deenen hir Ängschten hëlt.

Mir hu gesinn, dass dat seng Friichten dréit.

Mir sinn nach net ganz derduerch, am Summer leeft nach vill Campagne.

Ech géif soen, gi mer der Saach och e Mol eng Chance.

An dat anert Thema soll ee sécherlech wierklech ganz enk suivéieren, kucken, wéi een do den Equiliber fënnt.

Mir sinn där Saach absolut net verschloss, "au contraire", et ass eng Diskussioun, déi mer och iwwert de Summer wäerten op allefall um Niveau vun der Regierung feieren an ech sinn och selwer ganz gespaant och déi 1. déi 1. Avisen do ze liese vun de franséischen Autoritéiten, wann déi bis kommen, Staatsrot asw. parlamentaresch Debatte fir ze gesinn, wéi do d'Evolutioun an Europa wäert sinn.

Also et ass eng Diskussioun, déi ee muss feieren, wou d'Leit sech vill Froen dozou stellen.

Mee wou een och opkläre muss.

Ronderëm déi Debatt huet een immens séier ze vill Kuerzschlëss gezunn an och stigmatiséiert.

Ech wëll och dorun erënneren: Mir hunn am Ufank vun der Pandemie huet kee Mënsch gefrot ob ee geimpft war oder net.

Do sinn honnerte Leit ... si krank ginn.Bei eis manner, well mer ganz vill Schutzmaterial Gottseidank schnell konnten hunn.

Mee do si Leit, déi hunn geschafft och ouni Impfung.

Déi stoungen hire Mann an hir Fra wärend dëser Kris an et gefält mir net, dass elo am Moment e bëssen esou eng Atmosphär kennt, wéi wann een do déi eenzeg Ursaach sicht.

Déi 1. Ursaach hei zu Lëtzebuerg an iwwerall, datt ass am private Kontext, wou een sech ustécht.

Dat gëtt ze vill vergiess.

Et ass wouer, dass och an engem Altersheem, wou jo Leit nun eben och e Mol wunnen, do hu mer sou e Kontext, sécherlech och eng Schwaachstell iwwert d'Personal ass.

Ech well dat absolut net kleng rieden, mee och aner Visiteure kënnen et erabréngen a mir sollen alleguerten zesummen net vergiessen, dass wa mer eis alleguerten un d'Reegelen halen, da kréie mer de Probleem agedämmt.

Dee gréisste Probleem geschitt am klengen, oft, leider ass dat esou, am Privaten, mat Ausnam elo vun deem bësse méi wëllen Nuetsliewen, wat mer rezent haten, ass a bleift dat déi 1. Cause an et soll een net drop net ze vill liicht sech fänke loossen an elo hei e Schëllege sichen a mam Fanger weisen.

Et ass eng Debatt, déi een an aller Rou soll feieren.

Mir wär et léiwer, et géif een se ausserhalb vun der Pandemie feieren, well mer alleguerten vun Emotioune biaiséiert sinn an dat ass ni gutt fir eng sachlech Diskussioun ze feieren.

[Journalist]

Ech haken direkt bei der Impfflicht nach eng Kéier an.

Et ass jo awer elo sou, dass an den Altersheemer am Endeffekt bal 20% vun den Infektiounen, déi stattfonnt hunn, och zu engem Doudesfall gefouert hunn, contrairement zu dem ganze Recht vun der Bevëlkerung.

Et ass gläichzäiteg och esou, dass grad bei den eelere Leit d'Impfunge manner gutt uschloen.

D.h. dat ass awer an deem Moment awer eng vun deene sécherste Méiglechkeete fir déi Leit ze schützen.

A wa mer am Hierscht eng weider Infektiounswell kréien, kéint dat doten erëm zu engem Probleem ginn, wa mer déi Impfungen net hunn.

Haalt der et da wierklech fir richteg fir dat no der Pandemie ze diskutéieren?

[Paulette Lenert]

Dat ass meng perséinlech Meenung. Ech sinn ... mir hunn ee CovidCheck-Regimm, deen obligatoresch ass, wou mer oppe Flanken ausgläichen.

Dee beschte Schutz ass déi Leit selwer z'impfen.

Wann der d'Etüd elo liest, déi gemaach ginn ass, an d'Annexe kuckt, da gesitt der dass den Impfschutz bei deene Leit, déi déi duebel Impfung kritt hunn extrem héich ass.

Ech mengen et lafe jo och Diskussioune fir eng 3. Impfung.

Dat ass a bleift dee beschte Schutz.

Déi Leit selwer wierklech z'impfen, ze schützen an déi si wäitgoend geimpft.

Den Taux musse mer och gesinn.

Dat ass am gaange wierklech z'evoluéieren.

Et sinn der vill, déi sech elo nodréiglech ageschriwwen hunn.

Do kucke mer wou mer stinn.

Ech sinn der Meenung, dat ass meng perséinlech Meenung, ech stinn zu där, ech sinn een Demokrat, also ech diskutéieren do gär mat, ech suivéieren och mat ganz vill Interessi, ech loosse mech och gären iwwerzeegen, dass et elo ass.

Fir mech ass ze vill Emotioun an der Diskussioun.

Dat steiert mech.

Am Moment.

Ech empfannen dat esou.

Ech spieren et international.

Ech spieren et bei eis.

Ech empfannen et net als eng sachlech Debatt am Moment an dat ass dat wat mech steiert.

Mee ech sinn awer absolut oppe fir d'Argumenter an kann een dat ... also mech kritt een zu all Moment ëmgestëmmt, wann d'Argumenter dat hierginn.

Mee...

Dir musst mer erlaben do meng perséinlech Meenung ze hunn.

Ech mengen dass mer vill Sécherheeten hunn iwwert d'Hygiène.

Ech sinn ... et ass net meng Iwwerzeegung, dass dat doten de Wee ass.

Ech mengen dass mer nach méi polariséieren, nach méi Angscht maachen an dass mer "au contraire" am Moment op engem gudde Wee si fir d'Leit mat a Richtung Impfung ze kommen.

Mir sollen deem eng Chance ginn.

[Corinne Cahen]

Just... Ech kann Iech eng Kéier weisen, hei den Tableau aus dem Rapport vu gëschter, deen den Här Mossong, Epidemiolog, presentéiert huet.

Do gesäit een effektiv, dass déi Leit, déi krank waren, de Virus haten a geimpft sinn, dat sinn natierlech, déi, déi déi meeschten Anti-Corpsen hunn.

Dann déi, déi geimpft sinn, awer net krank waren, an dann déi, déi krank waren an net geimpft sinn.

D.h. mir wäerten natierlech doriwwer schwätzen a mir hunn schonn ugefaangen driwwer ze schwätzen, wann eng 3. Impfung kënnt,dass mer natierlech da prioritär mat deenen Haiser ufänken, wou déi wéinegst Infektioune waren, well do och dann dee Moment déi niddregst Anti-Corpsen am Fong sinn.

[Paulette Lenert

Et kënnt dobäi an eiser Strategie, déi mer eben hunn ronderëm d'Altersheemer, déi sech, ech soen et nach eng Kéier, aus eenzelen Bausteng besteet, mee och am Kader vum Large Scale Testing wësst der, dass mer e grousse Schwéierpunkt hunn, grad an deenen do Strukturen de Suivi ze maachen wat d'Immunitéit betrëfft.

Dat gëtt flächendeckend gekuckt.

Do maache mer vill méi en enke Suivi z.B. wéi an der normaler Bevëlkerung.

Alles dat sinn un sech Elementer vun där Strategie, déi mer do fueren.

[Journalist]

Okay. Meng nächst Fro fir d'Madamme Cahen: Dir hutt... also wat am Waringo-Rapport jo erauskomm ass, dass et verschidde Clusteren am Hierscht eben och scho gouf an aneren Haiser.

Dir hutt grad vun de Kommunikatioune geschwat.

Firwat gouf déi net ëffentlech kommunizéiert?

[Corinne Cahen]

Also mir hunn ni mam Fanger op d'Haiser gewisen.

D.h. all Dag si jo d'Chifferen erauskomm: wéi vill positiver, och Doudesfäll - ech sinn iwwregens all Dag frou, wann do eng grouss 0 steet - mee mir hunn awer ni op d'Haiser gewisen an dat ass richteg.

Ech hat dat och gesot, well Dir musst Iech virstellen: Ech erklären et just, ech soen net, dass et richteg ass, mee ech et erklären et awer gären eng Kéier, wann ech d'Fro scho gestallt kréien.

Sou e Cluster an engem Altersheem, dat ass eng Ausnamesituatioun, well een net nëmmen Bewunner huet, déi krank sinn, mee ganz dacks och Soignanten, Personal, wat krank ass oder wat "Cas contact" war, esou, dass se a Quarantän musse goen, d.h. et ass een an enger totaler Ausnamesituatioun, well et muss ee kucken, dass een d'Personal anstänneg opgedeelt kritt fir dass ëmmer genuch Leit do si fir d'Bewunner ze versuergen.

Et muss ee kucken, dass een d'Bewunner versuergt kritt.

Déi eng si krank, mat Symptomer.

Da muss een déi natierlech nach speziell versuergen.

Anerer hu keng Symptomersinn awer agespaart an hirer Kummer an dat sinn awer nun e Mol Kummeren ouni "Salle à manger" an ouni Kichen, d.h. sou een Altersheim, wat normalerweis esou funktionéiert, dass d'Leit awer an en "Lieu commun" an eng "Salle à manger" iesse kommen, wann déi op eemol mussen dann och nach d'Iessen op d'Stäck zerwéieren, dat ass en extrem groussen Opwand.

Dann ass natierlech de Problem wann een dann mat de Fanger op d'Haus weist a seet, dat ass dat Haus wou elo am Moment vill Infektioune sinn, da kënnt nach en zousätzlech Stress dobäi.

Well wann dat da bis an der Press ass da ruffen och nach aner Leit un, déi wëlle wëssen "ech kennen awer ee bei iech, wéi geet et dem?" a sou weider.

Dat heescht et war am Fong fir net mam Fanger op d'Leit ze weisen.

A gëschter huet den Här Marcel Bausch, den an der Kommissioun Waringo war, dat och nach eng Kéier gesot am Plenum vun der Chamber, wou se an den "Toutes commissions" waren, dass dat am Fong, dass si dat am Fong ënnerstëtzen, dass mir dat net kommunizéiert hunn.

Wéi gesot, ech sinn och éischter eent , ech kommen aus der Press, ech si fir total Transparenz, mä et ass hei, well mir awer an enger Kris sinn, drëm s gaang, dass d'Leit hier Aarbecht esou gutt ewéi méiglech konnte maachen.

An hien huet gesot als fréiere Buergermeeschter, e muss Buergermeeschter gewiescht sinn, hätt hien et och net gäre gesinn, wann dann d'Buergermeeschteren do verglach hätten "Ah, kuck mol bei dir a bei mir a sou weider".

Dat ass de Grond.

Si hunn iwwregens d'un och, d'Kommissioun Waringo, optéiert dofir fir anonymiséiert dat an de Rapport ze maachen.

Dat heescht si hunn och net d'Nimm vun den Haiser genannt.

Wéi gesot dat keen ee condamnéieren an ech sinn och net ganz mat mir averstanen, mä d'Explikatioun firwat mir dat esou decidéiert hunn.

Mir hunn awer ëmmer kommunizéiert wéi vill Infektiounen et sinn.

Mir hunn ëmmer kommunizéiert all Dag wéi vill Leit positiv wären a sou weider. Mä mir hunn awer net gesot, dass am XY-Altersheem, wou elo e Cluster ass.

Dat hu mir am Fong net aktiv gemaach effektiv.

[Journalist]

Dir hutt vis-à-vis vum Wort eben, dat gouf jo och haut de Mëtten an der Chamber eng Kéier zitéiert, gesot et wäre 5 Leit gestuerwen.

Et waren der zu dem Zäitpunkt scho 15.

An... Am Lauterbann selwer.

War Dir do nach net iwwer déi nei Doudesfäll informéiert?

Wéi koum déi Disparitéit tëschen den Zuelen zustanen?

[Corinne Cahen]

Also ech... Esou wäit ech mech erënneren, ech hunn dat elo hei net dobäi, ech kucken dat awer gären no, mä ech mengen dat ass eng falsch Informatioun déi de Buergermeeschter vun do onbedéngt wëll streeën.

De Buergermeeschter den iwwregens ni am Haus nogefrot huet als Buergermeeschter, et si jo d'Bewunner a senger Gemeng, en huet ni nogefrot wéi et de Leit geet, ob d'Gemeng iergendeppes ka maachen.

Dat hunn awer quasi all déi aner Buergermeeschteren ëmmer gemaach, wa se en Alters- oder Fleegeheem bei sech an der Gemeng hunn.

Dat ass einfach.

Do si mir nees bei der Politique politicienne.

Mir hunn d'Chifferen och ëmmer gehat.

Ëmmer moies hunn d'Gestionnairen hier Chifferen eraginn a standardiséierter Form an dann ass dat opbereet ginn ebe vun der Cellule an der Santé.

Dat heescht, ech hunn do ni wëllen iergendeppes verstoppen.

Ech muss dat genau nach eng kéier historesch nokucken, mä ech hunn dat och net immens wichteg fonnt.

Mä et ass eben, well hien doe grousse Cas draus gemaach huet.

Mä ech mengen net, also, ganz bewosst hunn ech ganz sécher net eng Informatioun virenthalen, ganz au contraire.

Ech mengen och, dass dat do net esou richteg ass, mä ech kucken dat awer gären nach eng Kéier no.

[Journalist]

Genau, Dir hutt, Madamm Lenert, Dir hutt elo gesot de genauen Detail léisst sech mat de verschiddene Souchen nëmme bis zu engem gewëssene Grad retracéieren.

Mä, et war zum Beispill elo d'Fro mat dem Impfdatum als Multiplikator.

Léisst sech dat dann iergendwéi noweisen, ob der Basis vum Datum vun den Tester déi gemaach goufen mat de Leit?

[Paulette Lenert]

Net 100%.

Also wéi ech, de Rapport ass fir mech och rezent.

Ech hunn och eréischt gëschter gelies an ech hat en, mat allem wat mir um Ordre du jour haten, ...

[Journalist]

Do war och, dass et net d'Ursaach wär. Dat war kloer erauszeliesen.

[Paulette Lenert]

Et ass net d'Ursaach, dat kënne se ausschléissen.

Dat ass kloer.

Dass dat et gedriwwen huet, mengen ech, dat kënne se och net ausschléissen.

Dat schéngt mir logesch, wa se soen "et ass net novollzéibar wéi et duerno weidergaangen ass".

Dann ass dat do sécherlech och...

Do ware vill Leit dee Moment do.

Dat ka beim iesse sinn, dat kann do sinn, et ka soss sinn.

Et schéngt mir an ech hunn et esou verstanen an ech muss soen, ech hunn oft genuch a reegelméisseg Echangë mat menge Leit fir déi dote Saachen och zum Deel selwer z'interpretéieren.

Ech ginn dovunner aus, dass et effektiv eng ...

Et ass eng Méiglechkeet, mä et kann een et net méi 100% soen.

Et ass am Haus dobannen an dann ass u sech all Situatioun wou d'Leit zesumme kommen an déi do ass an deenen Deeg, dat ass jo déi Coïncidence.

Ech mengen hei sinn och effektiv vill Saachen zesummegefall.

Ech mengen et ass gëschter ganz kloer artikuléiert ginn.

Et ass och einfach vill Pech dobäi.

Dee Virus ass do erakomm.

Den ass jo zu engem ganz bestëmmten Zäitpunkt wou een en da weidergëtt, dat ass gefall op déi Impfdeeg.

Forcement sinn do Leit an der Zirkulatioun, nach méi wéi soss an dann och nach an dësem Haus, méi wéi soss, well dat Haus einfach wierklech net hier gëtt, dass ee sech breet opstellt.

Et ass sécherlech net auszeschléissen, ech ginn dovunner aus, dass dat d'Erklärung ass, mä ech wäert dat och nach ...

Ech hat nach leider keng Geleeënheet, mech wierklech a Rou mat menge Leit zesummen ze setzen, well mir jo och matten am COVID-Gesetz jo och sinn am Moment.

Dir wësst jo den Avis vum Staatsrot ass och komm.

D'Situatioun mat Neiinfektiounen déi mir hunn, musse mir och drop schaffen.

Et ware ganz schwiereger Deeg elo.

Mä ech ginn dovunner aus, dass dat doten de Fazit wäert sinn, dass eppes wat ee weder zu 100% kann affirméieren, dass et just doduerch gaangen ass, et kann een awer mat grousser Warscheinlechkeet och net ausschléissen.

Et wär schonn net ganz logesch, wann et net och do weider gaange wär.

Well wann et bis do ass, sicht et sech säi Wee do wou Leit sinn,na sécher waren do och Leit.

Mä wat ...

Och wann dat op 3 Deeg opgedeelt wär, hätt ee sech nawell do kënnen ustiechen, well déi 3 Deeg wären a Fro komm.

Ech mengen et hätt an der Hisiicht, an dat ass och e bëssen de Fin Mot, letztendlech war et iergendwéi dobannen an et ass einfach onglécklech gaangen, et ass iwwer verschidden Entréeën zu engem selwechten Zäitpunkt komm a vun do aus ass et weidergaangen.

An dat wäerte mir warscheinlech ni mat absoluter Genauegkeet wëssen, wéi dat elo säi Laf do geholl huet.

[Journalist]

Sinn dann elo an dem Sënn nach Follow-Up-Etuden nach geplangt zu de verschiddene Weeër wéi Infektiounen am Land geschitt sidd?

Dat ass jo och eppes wat elo gefrot ginn ass vun der Oppositioun.

Den Här Clement hat jo och no der Dokumentatioun gefrot.

[Paulette Lenert]

Also menges Wëssens net, mä mir wäerten dat muer, wa mir den Debrief maachen, och elo vun der Debatt vun haut, wäert ech déi Fro och nach eng Kéier stellen.

Mécht dat Sënn?

Mécht dat net Sënn?

Wéi gesot vu menger Lecture, mä déi hunn ech mat mir selwer gemaach, owes wou ech dat och gelies hunn, ass et fir mech esou, dass mir do net weider kommen.

Mä wann dat awer sollt de Fall sinn an et ass de Wonsch dat nach ze verdéiwen, kann een dat ganz gäre maachen.

Ech verschléisse mech dem net.

Mä ech brauch do e Moment Récksprooch mat menge Leit fir genau ze verstoen, wéi dee Fazit elo genau war.

Ob dat effektiv méiglech ass oder net.

Et ass elo an de Raum gestallt ginn, dass dat méiglech ass.

Dat maach sinn, mä kann ech Iech haut net zu 100% beäntweren, mä interesséiert mech natierlech och selwer an ech wäert dat muer beschwätze mat menge Leit.

[Journalist]

Okay, villmools Merci.

[Journalist]

Nach méi generell Appreciatiounsfroen ... Wat jo am ... Wat den Här Waringo jo gëschter gesot huet, dass een am Hierscht 2020 eben déi Infektiounen exponentiell gewuess sinn an do jo och de klore politesche Choix war fir keen, net esou drastesch Mesuren ze huele wéi zum Beispill an der Belsch.

Wat war do dee Moment Är Decisioun oder Méiglechkeete fir dann awer d'Bewunner vun Altersheimer ze schützen.

Well dat war jo eng logesch Konsequenz dovunner, wann d'Infektiounen an dem Mooss eropginn, da komme se och iergendwann eng Kéier an d'Altersheemer.

Dat war jo schonn aus der éischter Well bekannt, dass dat ganz gutt esou kënnt geschéien.

Dat heescht wéi war do d'Risikoaschätzung a wat fir eng Mesurë goufe geholl fir dat dann eben ze vermeiden?

A letzlech och villäicht wat fir eng Léier dass en doraus zitt, dass dat esou an dem Rahmen och zu Doudesfäll gefouert huet schlussendlech?

An en zweeten Aspekt, méi generell, den Här Wolter huet de Mëtten, déi Impfcampagne an den Altersheemer als dee gréisste politesche Feeler genannt, well eben do eben d'Personal ausserhalb vum Kader vun den Altersheemer, zum Beispill Botzpersonal, net prioritär geimpft ginn ass.

A wann een do deemools den Avis vun der Ethikkommissioun liest, dann ass ganz kloer, dass do drasteet all Persoun, déi a Kontakt mat vulnerabele Persounen ass, egal wéi ee Statutt, soll prioritär geimpft ginn.

Wéi kann ee sech erklären, dass dann awer eng aner Decisioun geholl gouf an dann herno Verwaltungspersonal prioritär geimpft ginn ass, am Plaz déi Leit déi am Kontakt si mat de Bewunner?

[Paulette Lenert]

Jo, zwou Froen... Déi generell Situatioun am Hierscht hu mir, wéi mir dat ëmmer probéiert hunn, en Equiliber ze fannen, fir d'Moossnamen ...

Et ass ëmmer méi einfach vun engem sanitäre Point-de-vue et hëlt ee radikal Mesuren.

Mir wëssen awer, dass dat vill kollateral Schued huet a mir waren och am Hierscht, wou et erop gaangen ass, beméit wierklech en Âme et Conscience Mesuren ze proposéieren, wou mir dovunner ausgaange sinn, dass déi géifen duergoe fir déi Well ze briechen.

Et ass jo och net, dass se guer net effikass waren. Dir errënnert Iech, wann Dir d'Courbe virun An hutt, dat ass gebrach ginn an dann ass et iergendwa stoe bliwwen.

Et ass manifest ginn, no ganz kuerzer Zäit, dass et net duer geet.

D'un hu mir nach nogerëscht.

Elo kann een ...

Wann een zeréck gekuckt ass et evident, da seet ee "jo, wa mir déi do Courbe kucken dann hätte mir missten direkt méi sec sinn", dat ass richteg.

Aner Länner waren heiansdo vill méi sec.

Déi Mesuren déi an der Belsch geholl gi sinn, do sinn ech net sécher, dass mir déi zu dem Zäitpunkt duerchkritt hätten.

Do hätte mir, mengen ech, keng, net den Appui fonnt, fir déi esou schnell an esou radikal duerchzesetzen, mä dat sief nach dohinner gestallt.

Dat ass e Fakt. Wann een zeréckkuckt, da gesäit een déi éischt sinn net wierklech duergaangen.

Mir hate gehofft et géing duergoen, mä mir hu missten norëschten. Gutt. Lo ass d'Fro, wat hu dir gemaach?

Natierlech wann Infektiounen eropginn, hu mir jo eis Modellen, déi soen eis jo relativ genau mat wat mir musse rechnen um Niveau vun den Hospitalisatiounen.

Mir haten zu dem Zäitpunkt, situéiere mir eis elo am Oktober, Ufank Oktober, hate mir nach keng Méiglechkeet elo dee COVID-Check mat de Schnelltester ze maachen.

Ech hunn Iech d'Datume virdru ginn.

Dat gëtt ganz gäre verzerrt duergestallt.

Mä wéi gesot, déi Richtlinne vun ACDC sinn den 28. Oktober komm.

Wéi eng Schnelltester ee soll kafen.

Wéi een déi soll abréngen.

Do ware mir dephaséiert.

Déi Méiglechkeet hätte mir guer net gehat.

Hätt een déi gehat, hätt een déi schonn an den Asaz kéinte bréngen.

Wat mir awer haten, war eise Baustee vun eiser Teststrategie, vum Large Scale Testing, wou zu dem Zäitpunkt, dat ass iwwer de Summer ganz kloer gewiescht, wou mir dee presentéiert hunn, dass mir do e ganz staarke Fokus haten, fir ebe wa Clustere kommen, eben direkt aktiv ze ginn.

Dir erënnert Iech, dat war den Achs mat den Equipe mobillen.

Am Ufank vum Large Scale Testing si mir einfach generell an d'Bevëlkerung eragaangen, méi een Echantillon, duerno ass dat méi differenzéiert ginn.

Mir waren zu dem Zäitpunkt opgestallt.

An dat ass och gemaach ginn.

Do wou déi fragil Leit sinn, eben, eben flächendeckend duerchgetest, mat enger gewësser Reegelméissegkeet.

A mir sinn och direkt an den Asaz gaangen, wa Clustere waren.

Da konnte mir op d'Plaz goen.

Da konnte mir do wierklech duerchtesten, sou dass dat eigentlech eis Strategie war.

D'Hygiènesmesuren, den Ëmgang mam COVID-Patient, dat war bis dohinner bekannt.

Dat ass den Sockel, den ech virdrun erwäänt hunn.

Mir hunn am Ufank vun der Pandemie bei Null ugefaangen.

Da si mir duerch d'Haiser gaangen, mir hu Maassstäb gesat, wéi geet een ëm an der Pandemie, wéi isoléiert en, wéi verhält ee sech wa Positiver do sinn?

Dat heescht, dat sou am Fong geholl, den Ëmgang domadder a strategesch war et effektiv d'Teststrategie déi do ugewannt ginn ass mat enger ganz grousser Flexibilitéit fir anzegräifen wann et huet misse sinn.

A méi Moyenen hate mir zu dem Zäitpunkt net.

Mir hate keng Impfung an och net déi Schnelltester, wéi mir se haut kennen.

[Corinne Cahen]

Just fir d'Fro ze äntweren.

Also mir hunn d'Altersheemer, ëmmer par Rapport mat de Regierungsdecisiounen, déi mir am Allgemenge geholl hunn, behandelt.

An dat war awer déi Zäit, wou och ganz grouss Diskussioune waren, iwwer Fräiheeten.

Däerf ee Leit aspären oder net?

A mir hate jo och schonn d'Léiere gezunn aus der éischter Well, wou mir jo nach guer näischt wossten, wou mir e generelle Lockdown gemaach hunn.

An dofir ass et esou, dass mir natierlech d'Haiser net méi zougemaach hunn.

Et ass awer esou, dass mir dee Stufeplang haten an den Haiser vun de Visitten.

Dat heescht wann d' éischt Stuf war, wa guer keng Infektioun am Haus war, keng COVID19-Infektioun, da konnten d'Visitten normal sinn.

Wann awer e puer Infektioune villäicht waren, da waren d'Visitten a Lieu dédiéen.

Am beschte ganz no bei der Entrée, villäicht an engem Festsall, an enger Cafeteria oder esou...

Wann dann nach méi Infektioune waren, da war een op der Stuf 3.

Dat huet geheescht, dass et a Lieu dédiéë war, mä mat nach aner Contrainten.

Zum Beispill dass een e Rendezvous huet missen huelen.

An d'Stuf 4 dat war, wann ee guer net huet dierfen op Besuch goen, ausser fir d'Fin de vie.

An ech muss soen, dass vun Oktober bis Dezember waren déi meeschten Haiser, also 35 vun 52 Haiser, waren op de Stufen 3 a 4.

Bon, dat huet heiansdo e bësselche gewiesselt.

Dat war de Beweis, dass dat wierklech ugewannt ginn ass an dass een op mannst mol sécher konnt sinn, dass iwwer d'Visiteuren dee Moment de Virus net konnt an d'Haus erakommen, dee Moment wou d'Courbe an der Gesamtbevëlkerung eben sou héich war.

Mä et ass am Allgemengen an dat ass och gëschter gesot ginn, vum Här Waringo oder vun engem vun den Experten, dat ass awer net nëmmen zu Lëtzebuerg esou, wann d'Zuel vun den Infektiounen héich sinn, da si se och an den Altersheimer héich.

Dat heescht, dat si jo keng Buergen a keng Prisongen.

Dat heescht, dat geet ëmmer parallel mat de generellen Infektiounen.

Also och wa generell d'Infektiounen méi héich sinn, si se och generell an den Altersheemer ebe méi héich.

[Paulette Lenert]

Dir hat eng 2. Fro.

Genau, voilà, zu der Impfstrategie ...

Jo, déi ass haut ganz uerg an d'Kritik geholl ginn.

Ech géif et wierklech nach gären eng Kéier widderhuelen.

Mir hunn eng Prioriséierung gemaach zu engem Zäitpunkt wou net vill Impfstoff do war.

An do war bei deenen Eeleren... Also mir haten... Den Haaptfokus war op deene vulnerabele Leit.

Dat heescht op deenen eelere Leit selwer a prioritär déi an deene Strukture wou se zesumme wunnen, dat heescht déi Leit selwer.

An de Spideeler kann een déi Leit déi am Spidol sinn net impfen.

Do war et et just de Cordon an effektiv e bësse méi breet gefaasstene Cordon, direkt vun Ufank un, well mir do eben net déi Méiglechkeet haten, déi Leit déi am Spidol sinn an déi och besonnesch ebe fragil sinn an ufälleg sinn, fir si selwer ze schützen, dofir ass de Cordon ganz stramm gezu ginn.

An den Alters- a Fleegeheemer war et ëmgedréit.

Do hu mir gesot, éischt Prioritéit wierklech op d'Leit selwer, fir déi esou schnell ewéi méiglech duebel geimpft ze kréien.

Da géif ech awer gäre berichtegen, well ech mengen dat huet zu Verwirrung geféiert, mir hate leider bei der heiten Analyse vum Här Waringo net den normale Prinzip vum Contradictoire, et ass direkt ëffentlech ginn de Rapport, ech mengen et ass falsch verstane ginn.

Eis Richtlinn war ëmmer, och bei der statutarescher Approche, dass et déi Leit sinn, déi am Kontakt sinn.

Dat si jo vill Diskussioune ginn.

Et waren net viséiert. Mir hu Lëschte gefrot vun de Leit.

Mir kënne jo net selwer... Mir hu jo net déi Donnéeë vun deene Leit déi mir do wëllen impfen.

Do war ëmmer d'Maassgab fir ze soen, dat sinn déi Gesondheetsberuffler, fir et kuerz ze faassen, déi am Kontakt sinn.

Dat war net geduecht fir den den administrativ reng geschafft huet.

Dat war et net.

Et ass awer elo zitéiert ginn, ewéi wann Impfstoffer bei déi gaange sinn.

Wann dat dohinner gaangen ass, an der Fäll waren, an Dir wësst et, dat hu mir och oft thematiséiert, mat der Press, mat der Chamber, da sinn dat och Saachen déi mol schif gelaf sinn.

Dat war och net ëmmer sou kloer verstane ginn, wéi mir eis et virgestallt haten, mä justement, vum Ethikrot an och vun der Decisioun vum Regierungsrot war ëmmer d'Approche, déi Leit déi am Kontakt sinn, bësse méi enk gezunn effektiv an den Alters- a Fleegeheemer, wou mir ugefaangen hu mat de Gesondheetsberuffer.

Mir hunn awer ganz fréi, ech hat et nach virdrun elo geschéckt kritt, ech hat elo, de 16. Abrëll zum Beispill hu mir an der Regierung decidéiert auszeweiden op anerer, ewéi elo d'Gesondheetsberuffer déi am Kontakt sinn.

Dat sinn d'Coiffeuren, d'Botzpersonal a sou weider ... Déi hu ganz fréi schonn, direkt no der éischter Prioritéit, wou mir e bësse méi Impfstoff haten, hu mir déi Decisioun geholl um Niveau vun der Regierung an déi ass och esou ëmgesat ginn.

Et ass awer richteg, dass mir och ëmmer erëm vu Fäll gesot kritt hunn, wou Leit elo domat Invitatioune kritt hunn, déi eben villäicht net un der Front oder um Patient geschafft hunn.

Dat huet Erklärungen, Erklärungen och op den Daten déi mir haten.

Mir hunn am Ufank mat den NACE-Codë geschafft fir d'Beruffer ze hunn.

Do war net esou eng granular Differenz ze maachen.

Dat hu mir da lues a lues probéiert, wa mir esou Informatioune kritt hunn, méi a Concertatioun mat den Haiser ze maachen.

Mir hu mol probéiert déi Lëschten esou pertinent wéi méiglech ze kréien, mä et war net perfekt am Ufank.

Mir haten och keen anere Moyen.

Mir hunn ugefaange mat deene NACE-Coden, wou mir bis gesinn hunn, dass mir do awer vill administrativer erwëscht hunn, well dat net ëmmer esou genau repertoriéiert war, hu mir et nogerüst a wéi gesot, d'Intentioun war ëmmer déi Leit ronderëm de Patient.

Dat war de Sënn vum Cordon sanitär.

Et war ni éischt Prioritéit administratiivt Personal ze impfen.

Ganz kloer net!

A mir hunn, esou bal mir och méi Impfstoff haten, dat och ausgebaut.

An déi éischt Prioritéit, an zu der stinn ech och nach ëmmer, louch fir eis bei deene Leit déi an deenen Haiser wunnen.

Dat sinn déi vulnerabel an déi hu mir och direkt erreecht an, ech sinn och haut ganz frou driwwer, a grad nodeem s ech de Rapport gesinn hu wou ee jo wierklech gesäit, dass den Impfschutz bei deene Leit, dass hir Protektioun awer notablement méi héich ass dee Moment wou se zweemol geimpft sinn.

Dofir sinn ech frou fir all Impfung déi dohinner gaangen ass, an der éischter Prioritéit.

Ech sinn iwwer déi Kritik muss ech soen, jo, enttäuscht, Dir hutt et virdrun héieren.

Et ass villäicht kommunikativ, et ass ganz vill ronderëm eenzel Fäll mengen ech, déi villäicht net an d'Muster gepasst hunn, sou ewéi et ugeduecht ass, wou dat verzerrt ginn ass.

Et ass absolut net esou gewiescht, dass mir do masseg Quantitéiten, bewosst an enger Strategie, an eng Richtung administratiivt Personal gereegt hätten.

Éischtens sinn dat Eenzelfäll an zweetens war et net esou geduecht a sou bal mir dat wossten, hu mir probéiert dat ze redresséieren.

A fir de Rescht mengen ech, dass déi Prioritéit sécherlech pertinent war.

Wa mir et haut géifen nei decidéieren, mengen ech net, dass mir et dorobber géifen anescht maachen.

An déi ronderëm, natierlech géife mir dorausser léieren, dass mir dat besser cibléieren. Mir géife warscheinlech net méi mat den NACE-Coden ufänken.

Dat si Léieren déi mir heirauser zéien, mir hu geléiert wéi onprezis dat ass, mä dat konnte mir och am Virfeld net wëssen.

Dat ass eppes wat ee fir d'Zukunft géing anescht maachen, mä vum Prinzip hir, sti mir absolut hannendrun an et ass mir nach ëmmer net novollzéibar wisou just eng Madamm Cahen apostrophéiert gëtt wéinst enger Impfstrategie wat eng Regierungsstrategie ass, dat muss och nach eemol ee mir erklären.

[Corinne Cahen]

Villäicht just nach eng gutt Nouvelle zum Schluss.

Ech soen Iech dann awer, dass mir um Dag vun haut, ech paken Holz un, dass mir um Dag vun haut kee COVID-Positiven an iergendengem Alters- oder Fleegeheem hei am Land hunn.

Dat ka sech natierlech leider och nees änneren.

Mä um Dag vun haut ass null Bewunner COVID19 positiv.

Ech wollt dat awer nach als Info mat ginn.

Voilà, wann da keng Fro méi ass...

Da soe mir Iech villmools Merci.

[Paulette Lenert]

An da geet eise laangen Dag op en Enn.